Egpaar in huis vasgebind, beroofArgieffoto ter illustrasie (Foto: Unsplash) ’n Egpaar van Gqeberha (Port Elizabeth) is Saterdagaand in hul huis in Theescombe oorval en vasgebind kort nadat hulle gaste die aand onthaal het en die gaste by die huis weg is. Kol. Priscilla Naidu, woordvoerder van die polisie, sê die egpaar is ná afloop van die aand se kuier omstreeks 23:05 in die kombuis deur vier verdagtes oorval. Die verdagtes het toegang tot die huis deur die braai-area verkry. Een van die verdagtes was gewapen met ’n vuurwapen terwyl die ander ’n skroewedraaier en ’n koevoet by hulle gehad het. Hulle het op kontant en die kluis aangedring. Die verdagtes het toe die 61-jarige man se hande en voete vasgebind. Sy vrou se hande is met haar voorskoot vasgebind en haar voete met selfoonkoorde. Die verdagtes het ’n vuurwapen uit die kluis gesteel sowel as kontant, die egpaar se trouringe, horlosies en diamantringe voordat hulle weer deur die braai-area op die vlug geslaan het. Die gesteelde items het ’n beraamde waarde van R145 000. Volgens Naidu kon die vrou ná die voorval daarin slaag om haarself los te wikkel en hulp op die plaaslike gemeenskapshandradio te ontbied. Die egpaar is nie in die voorval beseer nie. Die polisie doen nou ’n beroep op handelaars van tweedehandse juweliersware om hulle te kontak sou iemand probeer om juwele te verkwansel. Enigiemand met inligting word versoek om sers. Laeeq Weitz by 071 475 1614 of die Walmer-polisie by 041 509 4006 of die misdaadstopnommer by 08600 10111 te skakel.